Pretoria FM sprei vlerke na Namibië | Maroela Media
Hennie Koortzen, Elsje van Jaarsveld, Sarina Frauenstein en Esmarie Yssel van Pretoria FM. Foto: Verskaf.
Pretoria FM bereik op 20 September ŉ volgende mylpaal wanneer uitsendings van hierdie Afrikaanse radiostasie via DStv se oudio-platform herlei word na Namibië. Die radiostasie sal beskikbaar wees op DStv kanaal 887.
Roger Gertze, algemene bestuurder van MultiChoice Namibia, het aangevoer dat die uitbreiding van Pretoria FM se uitsendings na Namibië beteken dat Afrikaanssprekende gemeenskappe regoor Namibië nou meer toegang tot Afrikaanse inhoud sal hê. “MultiChoice Namibië se visie is om Namibiërs se lewens te verryk. Een van ons kerndoelwitte is om te verseker dat DStv-intekenaars se kykervarings voortdurend verbeter word deur inhoud te verskaf waarmee hulle kan assosieer. Ons glo dat DStv-intekenaars hierdie Afrikaanse byvoeging tot die DStv-oudio-platform sal benut.”
Willie Spies, besturende direkteur van Pretoria FM, meen die radiostasie is baie meer as ŉ gemeenskapsradiodiens: “Die uitbreiding van Pretoria FM se voetspoor na Namibië via die DStv-platform is ŉ besonderse mylpaal en ŉ hoogtepunt op die radiostasie se pad na die verwesenliking van die visie om ŉ wêreldwye diens in Afrikaans te lewer. Ons fokus daarop om ŉ onafhanklike Afrikaanse radiodiens met hoë gehalte nuus, aktualiteit en luistergenot te bied aan Afrikaanse luisteraars wêreldwyd.”
Afgesien van Pretoria FM se uitsendings op DStv se oudio-platform, saai die stasie ook op FM uit vanaf nege geaffilieerde senders oor vyf provinsies in Suid-Afrika en word die stasie se internetuitsendings deur meer as 20 000 unieke luisteraars wêreldwyd gevolg.
Vir meer inligting besoek www.dstv.com en www.pretoriafm.co.za.
Deel van: Draadloos, Televisie
Nuwe seisoen vir ‘Republiek van Zoid Afrika’ om die draai
Dankie Pretoria Fm vir julle eerlike weergawe van sake van die dag en die waardes wat julle oor die lug uitdra.
104.2 is n plesier om na te luister.
Ek wens ek kon Pretoria FM luister. Kry hom nou nie eers naastenby opgevang nie en ek is in Pretoria.
Ek is in Roodepoort en ek kry hom ook nie opgevang nie
Lionel · 3 jare gelede
Ek wens ook ons kon Pretoria FM hier in die Laeveld luister. Ons word gemartel om Jacaranda se 5 songs per dag oor en oor te luister.
DSTV Audio kanaal 887
Bly vir die Namibiërs se part! Pretoria FM is al waarna ons luister.